L'Associació Gastronòmica Fideuà de Gandia acreditarà els establiments que oferisquen el nostre plat per excel·lència que seguisquen la recepta autèntica
02 novembre 2017

## L'Associació Gastronòmica Fideuà de Gandia acreditarà els establiments que oferisquen el nostre plat per excel·lència que seguisquen la recepta autèntica02 novembre 2017Última actualització: 14 juliol 2025

![](../gestion/img/laasociaciongastronomicafideua.jpg)  
  

**La fideuà de Gandia, elaborada amb productes de la nostra mar, és la marca gastronòmica de Gandia com a destinació, per la qual cosa la Placa de Qualitat és una garantia per als turistes i els comensals en general que el plat que se'ls servirà és de qualitat i l'autèntic. Ja estan publicades les bases del cartell anunciador del 44é Concurs Internacional Fideuà de Gandia. Els treballs hauran de presentar-se abans del 12 de desembre. El president de l'Associació, Avelino Alfaro, viatjarà a Monterrey (Mèxic) el 12 de novembre per a promocionar la fideuà de Gandia i la imatge de la nostra ciutat**

L’alcaldessa de Gandia i responsable de Turisme, Diana Morant, i el president de l’Associació Gastronòmica i Cultural Fideuà de Gandia, Avelino Alfaro, han comparegut aquest matí davant els mitjans de comunicació per tal anunciar tres projectes que estan impulsant-se des de l’Associació, amb la col•laboració de l’Ajuntament, per tal de dignificar i promoure el nostre plat típic per excel•lència.

En primer lloc, es crearà una Placa de Qualitat de l’Associació Gastronòmica i Cultural Fideuà de Gandia. Els restaurants de dins i fora de Gandia que ho desitgen hauran de complir unes bases que acrediten que elaboren la fideuà de Gandia autèntica i de qualitat. És a dir, amb els ingredients de la recepta oficial, el que no vol dir que oferisquen altres varietats de fideuà, amb independència de la fideuà de Gandia. “_Rebran una placa acreditativa que exhibiran dins i fora de l’establiment. L’associació recomanarà a la seua web i a les xarxes socials els establiments que elaboren la fideuà de Gandia. L’acreditació tindrà una primera vigència de dos anys. I durant aquest període, i de forma aleatòria, un grup de persones aniran passant per comprovar que s’hi compleixen les bases_”, ha explicat Alfaro.  
La placa és un altre pas endavant en la qualitat gastronòmica dins del viratge que tot el sector turístic està desenvolupant cap a l’excel•lència. Precisament, fa unes setmanes, el sector hostaler, Asemhtsa, va presentar la seua nova marca Destí Safor, que naix amb vocació de renovació, de comarcalització i de canvi cap a la qualitat.

“_Un dels nostres objectius és potenciar la qualitat, la identitat, els valors i l’autenticitat que tenim com a destí turístic. Ací, a Gandia, tenim molts recursos històrics, naturals, patrimonials, culturals, però també en tenim de gastronòmics. I, dins de la gastronomia, nosaltres presumim de la FIDEUÀ DE GANDIA, un plat que va nàixer al segle passat a la nostra mar, de la mà dels nostres pescadors i que, per tant, s’identifica amb el nostre poble mariner i la nostra essència mediterrània_”, ha assegurat Morant.

La fideuà de Gandia, elaborada amb productes de la nostra mar, és la marca gastronòmica de Gandia com a destinació, per la qual cosa la Placa de Qualitat és una garantia per als turistes i els comensals en general que la fideuà que menjaran és de qualitat i l’autèntica. “_Estem convençuts que una manera de conquerir el visitant és mostrant-li els nostres trets identitaris perquè, com sabeu, el nostre vertader atractiu és allò que ens fa únics. Sempre ho dic: no som privilegiats per tindre una platja magnífica, sinó per tindre una platja magnífica i una ciutat plena de cultura, història i gastronomia. Volem fer de la nostra gastronomia un referent._

_Com a alcaldessa de Gandia, i també responsable de la gestió turística de l’Ajuntament, sóc molt conscient de la importància del binomi gastronomia-turisme. Els valors de la gastronomia posen en alça l’atractiu turístic d’una ciutat, però també l’atractiu turístic d’una ciutat ha de servir per a aconseguir una qualitat gastronòmica superior. Tots hem de tindre molt present la gastronomia a l’hora d’elaborar projectes encaminats a millorar el turisme, perquè la gent cada vegada té més cultura gastronòmica i demana experiències noves, diferents, de qualitat, però, sobretot, vol tastar el que és típic del lloc on es troba, perquè a través de la gastronomia, també es coneix una societat i una ciutat. Gandia és CAPITAL CULTURAL i la gastronomia també és cultura. En este sentit, tenim en l’Associació Gastronòmica i Cultural Fideuà de Gandia i Gastronomia un gran aliat_”.

V Concurs Cartell Anunciador

D’altra banda, Alfaro també ha informat que ja estan les bases del cartell anunciador del 44é Concurs Internacional Fideuà de Gandia. Cinquè Concurs sobre el cartell anunciador. Els treballs hauran de presentar-se abans del 12 de desembre. “_És molt important, perquè és la imatge que representa un certamen amb 43 anys d’història (enguany 44), que atrau cuiners professionals de tot el món, que s’esforcen per cuinar la millor fideuà de Gandia_”, ha destacat.

Viatge a Mèxic

A més a més, l’Associació que presideix Avelino també organitza moltes activitats per donar a conéixer el nostre plat típic, per impulsar-lo i per donar-li la categoria que es mereix. En aquest sentit, el pròxim 12 de novembre, el president viatjarà a Monterrey (Mèxic) per tal de participar en activitats de promoció de la fideuà de Gandia. “_Hem aconseguit patrocinadors que ens costejaran el viatge i l’estada. Pel que fa a la programació, cal destacar que hi farem un show cooking per a 50-60 persones, experts gastronòmics, amb l’ajuda de xefs molt acreditats. Ells ja tenen la recepta_”. També s’hi farà una presentació de tapes típiques com la coca valenciana, l’espencat, les clòtxines (elaborades de diferents maneres) o la truita de creïlles.

“_Sempre que tenim l’oportunitat, oferim fideuà de Gandia a les agrupacions o associacions que vénen de fora. Sense anar-nos-en més lluny, fa un parell de setmanes, van vindre boixeters i boixeteres de tota Espanya per a realitzar la seua assemblea anual a la Casa de la Marquesa, i ahí estava Avelino cuinant una fideuà per a ells. Eixe és el camí. Hem d’oferir al visitant el millor perquè torne_”. Finalment, l’alcaldessa de Gandia ha agraït a l’associació i al seu president tot el treball que estan fent per dignificar la fideuà. “_Moltes gràcies, també, a tota la gent que conforma l’Associació Gastronòmica, per la vostra feina de difusió i promoció d'un dels tresors culinaris que tenim els gandians. L’Ajuntament sempre estarà al vostre costat per a donar-vos suport_”. En el mateix sentit, Alfaro també ha destacat el suport de l’Ajuntament i de l’alcaldessa, a qui ha felicitat per la creació de la Mesa de Turisme, un fòrum de debat i aportació d’idees amb la presència dels representants del sector turístic de Gandia.

[Twittear](https://twitter.com/share)